依韻和酬韓仲文昆季聯句見謝
作者：梅堯臣
朝代：宋

paragraphs: 冬日晴且暖，林塘思浄居。
往興都未盡，遂經韓氏廬。
韓氏兄弟賢，各各趨義塗。
吾儕與之游，何異田蘇俱。
經疑反此質，學陋慙無餘。
況茲諸少年，高論傾國都。
以及治民術，縱橫無所拘。
又涉方外說，於道曾不殊。
詩評杜兼李，字法褚與虞。
啜茗豈非好，啗栗强爲娛。
久厭官局檢，聊休體質舒。
次第極言笑，左右排圖書。
終日欣博約，貶異正則扶。
所頼存泛愛，未以我爲愚。
持歸接士論，頗亦類販沽。
復聯長詩來，味若餐瓊腴。
其辭多自損，似欲大厥譽。
顔子乃庶幾，仲尼稱弗如。
不厭會遇頻，雲龍實相須。
最和躡麟趾，舉步未敢渝。